b'\n_START_ARTICLE_\nHolger Vivike\n_START_PARAGRAPH_\nHolger Vivike (23. august 1910 i K\xc3\xb8benhavn \xe2\x80\x93 2. juli 1992) var en dansk kommunistisk, senere folkesocialistisk, politiker samt agent for den sovjetiske efterretningstjeneste KGB gennem flere \xc3\xa5r._NEWLINE_Holger Vivike var matros og medlem af Danmarks Kommunistiske Parti og blev i 1935 ansat som partifunktion\xc3\xa6r. Under den tyske bes\xc3\xa6ttelse var han aktiv i modstandsarbejdet i Fredericia og ledede den illegale partiorganisation i Jylland og p\xc3\xa5 Fyn._NEWLINE_I opg\xc3\xb8ret med DKP i 1958 fulgte han Aksel Larsen og var med til at stifte Socialistisk Folkeparti. Fra 1960 til 1973 var han medlem af Folketinget for SF. Han markerede sig stedse som hjemmeh\xc3\xb8rende p\xc3\xa5 partiets venstrefl\xc3\xb8j._NEWLINE_Vivike fungerede i en l\xc3\xa6ngere \xc3\xa5rr\xc3\xa6kke som agent for KGB, efter at han var fulgt med Aksel Larsen fra DKP til SF. Han aflagde bl.a. regelm\xc3\xa6ssige rapporter til KGB omkring m\xc3\xb8derne i SF-toppen, samt leverede andre efterspurgte informationer. KGB hvervede Holger Vivike i 1966, men Politiets Efterretningstjeneste opdagede ikke agent-virksomheden selv, og det var f\xc3\xb8rst med oplysninger fra dobbeltagenten Oleg Gordijevskij i 1977 at PET blev klar over forholdet.'